Sena ‘il bogħod mil-laqgħa f’Malta tal-kapijiet tal-gvern tal-pajjiżi membri fil-Commonwealth, beda żjara f’Malta s-Segretarju Ġenerali ta’ din l-organizazzjoni, Kamalesh Sharma. Fl-ewwel impenn tiegħu hu ltaqa’ mal-President ta’ Malta, Marie-Louise Coleiro Preca, u ddiskutew il-kollaborazzjoni bejn is-Segretarjat tal-Commonwealth u l-Gvern Malti. Kamalesh Sharma tkellem dwar l-isfidi fuq l-aġenda tal-Commonwealth bħalissa. Qal li qed iħares b’mod pożittiv lejn is-summit tas-sena d-dieħla f’Malta li se jkollu fuq l-aġenda r-riforma ta’ din l-organizazzjoni u kif se titjieb il-ħajja taċ-ċittadini tal-pajjiżi membri. Fil-Commonwealth hemm 53 pajjiż membru minn ħames kontinenti differenti li lkoll kienu kolonji tal-Imperu Ingliż. Fiż-żjara f’Malta, Sharma se jkollu laqgħat mal-membri tat-task force maħtura mill-gvern biex torganizza ċ-CHOGM. Skont l-estimi finanzjarji għas-sena d-dieħla kif pubblikati fil-budget, għall-organizazzjoni tac-CHOGM il-gvern qed jalloka € 4,500,000. L-ewwel dettalji dwar ic-CHOGM ta’ bħal-lum sena se jingħataw f’konferenza tal-aħbarijiet għada.